
A csecsemőgyilkosságokhoz vezető okok és a megelőzés lehetőségei

Csecsemőgyilkosság. E szó hallatán mindenkinek más érzések és gondolatok futnak végig a fejében, de az emberek többségének a véleménye és álláspontja megegyezik: „az ilyen anya nem anya és nem különbözik semmiben a hétköznapi gyilkosoktól”.
De vajon mindenki tisztában van azzal, hogy mit élt át 9 hónapon keresztül az állapotos nő, vagy milyen gondolatok kavarogtak a fejében, mi vezetett a tettéhez? Úgy gondolom, hogy nem. Az emberek nagy része tájékozatlan ebben a témában és csak ítélkezni tud.
Az elmúlt években is nagy vízválasztó volt az ilyen témáról szóló cikk és nagy port kavart, ha megjelent a médiában egy ezzel kapcsolatos hír. De az emberek többsége nem lát a dolgok mögé. A hírek hallatán az emberek felkapják a fejüket, mérgükben elmormolnak pár ítélkező mondatot, majd feledésbe merül az egész ügy, már senkit sem érdekel annyira, hogy a történtek miértjeire magyarázatot keressen. Pedig számtalan ok létezhet, hogy miért és hogyan volt képes az „anya” kioltani saját gyermeke életét.
Az elkövetés magyarázataként többen hivatkoznak a szülés utáni depresszióra, mások egyéb mentális betegségre, a „terhesség megtagadása” elnevezésű pszichológiai jelenségre fogják a történteket, egyesek pedig a szociológiai és családi hátteret, vagy éppen a tájékoztatottság hiányát és a szakemberek felületességét látják e szomorú tettek mögött.
A szakorvosok véleménye is megoszlik: egyesek védelmezik az „áldozattá vált nőket”, míg mások kizártnak tartják, hogy akármilyen pszichés állapot miatt ilyen tetthez folyamodjon.
Dolgozatommal választ szeretnék adni, hogy a nem kívánt terhesség adta kényszerhelyzet, a magány vagy ezek összességéből adódó kilátástalanság miatt vetemednek e egyesek odáig, hogy ily kegyetlen cselekedetet hajtsanak végre egyedül, vagy olykor segítséggel.
És mi lehetne a megoldás? Hazánkban évente 7-13 újszülött-gyilkosságot fedeznek fel, de ez csak a tényleges bűncselekmények tizede, ugyanis a szülés után elkövetett csecsemőgyilkosságok 90%-a látenciában marad.
A csecsemőgyilkosságok megelőzésével kapcsolatban számtalan kérdés is felvetődik. Hogyan lehetne a problémát megelőzni, segítséget nyújtani? Milyen védelem illeti meg az újszülötteket? Milyen szociális vagy pszichológiai háttérrel rendelkezők lesznek e bűncselekmények elkövetői vagy éppen az „áldozatai”? Célom, hogy dolgozatommal választ találjak a fenti kérdésekre és ezáltal segítséget nyújthassak ezen problémák orvoslásához, hogy minden újszülött tiszta lappal kezdhessen és esélyt kapjon az életre.



